**Zadeva: Dajanje blaga, ki je bilo prepuščeno v izvoz, v postopek tranzita Unije na lokaciji za odobreni kraj predložitve v izvozni postopek**

*Od imetnikov dovoljenj za status pooblaščenega pošiljatelja smo prejeli pobudo, da bi razširili nabor odobrenih krajev za dajanje blaga v postopek tranzita Unije, še na tiste, ki se uporabljajo za predložitev blaga za izvoz. Na teh lokacijah bi pooblaščeni pošiljatelji radi v postopek tranzita Unije dajali izključno izvozno (unijsko) blago. V nadaljevanju vam podajamo naše stališče.*

***Status pooblaščenega pošiljatelja***

Status pooblaščenega pošiljatelja omogoča dajanje blaga v postopek tranzita Unije, ne da bi ga predložil carinskemu uradu odhoda (čl. 233/4/a CZU). Blago, ki mora biti pod nadzorom imetnika dovoljenja za status pooblaščenega pošiljatelja, se predloži na odobrenih krajih, opredeljenih v dovoljenju. Pooblaščeni pošiljatelj je imetnik postopka tranzita in je v skladu s čl. 233/1 CZU odgovoren za predložitev blaga namembnemu uradu, spoštovanje določb v zvezi s postopkom in predložitev zavarovanja za plačilo dajatev, ki lahko nastanejo v zvezi z blagom.

***Odobreni kraji za predložitev blaga***

Praviloma se v dovoljenju kot odobreni kraji za predložitev blaga, ki se daje postopek tranzita, določijo prostori pooblaščenega pošiljatelja.

Kadar je pooblaščeni pošiljatelj špedicijsko podjetje, se lahko njegovo dovoljenje za status pooblaščenega pošiljatelja uporablja tudi za zastopana podjetja in se blago predloži carini tudi na lokacijah teh podjetij, če so izpolnjeni naslednji pogoji:

* gre za lokacije večjih izvoznih podjetij, ki redno uporabljajo postopek izvoza;
* lokacije se nahajajo v RS;
* imajo sklenjene dolgoročne pogodbe o zastopanju in jih špedicijsko podjetje šteje za zanesljivega partnerja;
* odobreni kraji, ki so navedeni v dovoljenju za pooblaščenega pošiljatelja, se nahajajo tudi na seznamu za odobreni kraj predložitve blaga v izvozni postopek;.
* pooblaščeni pošiljatelj redno izvaja tranzitne postopke iz odobrenega kraja;
* v primeru fizičnega pregleda blaga zagotovi pooblaščeni pošiljatelj fizično prisotnost svojega uslužbenca.

***Uskladitev dovoljenj za status pooblaščenega pošiljatelja***

Pred začetkom izvajanja postopka na odobrenih lokacijah je potrebno pri FU Celje, ki je urad izdajatelj, vložiti zahtevek za dopolnitev seznama odobrenih krajev za predložitev blaga v dovoljenju za status pooblaščenega pošiljatelja s kraji, kjer bo blago že prepuščeno v izvoz, dano v postopek tranzita Unije. Imetnik dovoljenja (špedicijsko podjetje) lahko uporabi obrazec zahtevka, ki se nahaja v prilogi Navodila o izdaji dovoljenja za status pooblaščenega pošiljatelja in status pooblaščenega prejemnika, št. 18/2017.

FU Celje preveri, ali vložnik zahtevka oziroma predlagane lokacije, na katerih namerava pooblaščeni pošiljatelj dajati v tranzitni postopek blago, ki je prepuščeno v izvoz, izpolnjujejo zgoraj navedena merila ter ustrezno spremeni/dopolni dovoljenje za pooblaščenega pošiljatelja. Pri tem FU Celje sodeluje s krajevnimi uradi.

***Formalnosti pri carinskem urad izstopa pri izvozu in carinskem uradu odhoda v postopku tranzita***

V skladu z odstavkoma 5 in 6 člena 329 Izvedbene Uredbe Komisije št. 2015/2447 (v nadaljevanju: IU) je carinski urad izstopa blaga carinski urad odhoda tranzitne deklaracije, če se izvozno blago da v postopek zunanjega tranzita (T1), ali če se da v postopek notranjega tranzita (T2). V primeru uporabe T2 to velja pod pogojem, da se namembni carinski urad nahaja v pogodbenici Konvencije o skupnem tranzitu (Konvencija STP) ali na meji carinskega območja Unije in je blago izneseno s tega carinskega območja, potem ko je prečkalo državo ali ozemlje zunaj carinskega območja Unije.

Če je tranzitna deklaracija vložena v okviru delovnega časa oddelka za carinjenje, le-ta izvaja formalnosti pri carinskem uradu odhoda in potrjuje izstop izvoznega blaga v sistemu nadzora izvoza (ECS) na enak način, kot je to počel že do zdaj za obstoječe odobrene kraje.

Zaradi logističnih potreb imetnika dovoljenja za status pooblaščenega pošiljatelja se lahko tranzitna deklaracija vloži tudi zunaj delovnega časa carinskega urada odhoda, ki je določen v dovoljenju za pooblaščenega pošiljatelja. Kadar je tranzitna deklaracija vložena zunaj delovnega časa oddelka za carinjenje, ki nastopa v vlogi carinskega urada odhoda, lahko Oddelek za carinjenje Obrežje izvede carinske formalnosti pri carinskem uradu odhoda, prepusti blago v postopek tranzita Unije in izvede formalnosti pri uradu izstopa (ECS).

V primeru, ko je v okviru odločitve o kontroli odrejen fizični pregled blaga, se v dogovoru z OC Obrežje pregled lahko izvede na zadevni lokaciji ali na uradnem mestu za predložitev OC Obrežje. To velja za odobrene kraje, za katere je carinski urad odhoda OC Obrežje. Tudi v primerih, ko prevozna pot poteka preko mejnega prehoda Obrežje, lahko fizični pregled izvede OC Obrežje, ki tudi namesti carinsko oznako. V izjemnih primerih lahko pregled v dogovoru z OC Obrežje izvedejo mobilni oddelki in carinsko oznako namesti OC Obrežje. Pregledi blaga, ki se nahaja na odobrenih krajih, za katere so carinski uradi odhoda ostali oddelki za carinjenje, se izvedejo naslednji delovni dan. Pri fizičnem pregledu na odobrenem kraju mora biti prisoten predstavnik imetnika postopka.

***Ukrepi za identifikacijo blaga***

Namestitev carinskih oznak je ukrep za identifikacijo, ki se v skladu s čl. 299 IU izvede v okviru formalnosti pri carinskem uradu odhoda. Ta člen določa, da se carinska oznaka namesti bodisi na tovorni prostor primernega tovornega vozila (čl. 300 IU), ali na posamezne tovorke. Pooblaščeni pošiljatelj je navadno hkrati tudi imetnik dovoljenja za uporabo posebnih carinskih oznak. Imetnik postopka vpiše število in posamezne identifikatorje posebnih carinskih oznak v tranzitno deklaracijo ter namesti (posebne) carinske oznake najpozneje ob prepustitvi blaga v postopek tranzita Unije.

Namesto uporabe (posebnih) carinskih oznak lahko imetnik postopka uporabi druge ukrepe za identifikacijo v skladu s čl. 302/1 IU, če so izpolnjeni pogoji (npr. opis blaga). V primeru, ko je v postopek tranzita dano blago, ki je bilo prepuščeno v izvoz, in se uporabijo drugi ukrepi za identifikacijo, se poleg natančnega opisa, količine in značilnosti blaga (npr. serijske številke), priporoča tudi vnos tarifne oznake v NCTS tranzitno deklaracijo.

***Izpolnjevanje tranzitne deklaracije (NCTS)***

V tranzitno deklaracijo je potrebno vnesti številke izvoznih deklaracij (MRN) v polje *»P41\_skupna deklaracij/Predlistina«* za izvozno blago, ki je predloženo za vnos v postopek tranzita Unije. Poleg tega je v polje *»Posebni zaznamki«* potrebno vnesti zaznamek DG2.

Namembni carinski urad v tranzitni deklaraciji, vloženi za izvozno blago, se mora nahajati na meji carinskega območja Unije ali v pogodbenici Konvencije STP.